Laaste fase van kantoorpark in aanbou | Netwerk24
Laaste fase van kantoorpark in aanbou
Die finale fase van die gewilde Willow Wood-kantoorpark in Fourways, wat deur Heartwood Properties ontwikkel word, is in aanbou en geskeduleer om in Maart volgende jaar voltooi te word.
'n Kunstenaarsvoorstelling van die finale kantoorgebou in die Willow Wood-kantoorpark in Fourways, wat tans in aanbou is.
Byna die helfte van die ruimte in die nuwe kantoorgebou gaan deur die multi-nasionale maatskappy Genesys opgeneem word.
Genesys sluit aan by ander firmas soos Regus PLC, 'n Londen-gesetelde maatskappy met gedienste kantore, Cronimet Mining, 'n internasionale mynboumaatskappy, die binnenshuise ontwerpertydskrif Habitat en Cinevation, wat in rolprentadvertensies spesialiseer.
Die kantoorpark se nabyheid aan belangrike padnetwerke, die Lanseria-lughawe, die Cedar Square-winkelsentrum, Fourways Mall, Dainfern Estate en Steyn City, maak dit 'n gewilde keuse onder firmas.
Die bestaande geboue in die ontwikkeling is gedeeltelik met sonpanele toegerus, maar teen voltooiing sal die hele park sonpanele hê.
Onder die geriewe wat in die park beskikbaar is, tel 'n Pilates-ateljee, 'n koffiewinkel, 24-uur-sekerheid en parkeerplek.
Heartwood Properties wat ontstaan het uit 'n gesamentlike onderneming tussen die eiendomsontwikkelaars Brydens Group en Montagu Property Group is ook die eerste eiendomsmaatskappy wat op die nuwe 4 Africa Exchange (4AX) genoteer is.